Mthembu ry self hospitaal toe ná skieteryJackson Mthembu Foto: polity.org ANC-LP Jackson Mthembu is Sondagaand in die gesig geskiet toe hy geld by ŉ kitsbank in Witbank, Mpumalanga wou trek. “Dit is nie duidelik hoeveel keer hy geskiet is nie,” het ŉ familielid aan die Citizen-koerant gesê. “Hy kon gelukkig self na ŉ nabygeleë hospitaal toe ry,” het Moloto Mothapo, woordvoerder van die hoofsweep van die ANC, gesê. “Hy is tans in die intensiewesorgeenheid van die Emalahleni-privaat hospitaal.” Patrick Craven, woordvoerder van die vakbondfederasie Cosatu, het gesê hulle bewonder Mthembu se dapperheid om self hospitaal toe te stuur. “Ons wens hom ŉ vinnige beterskap toe,” het Craven gesê. Zizi Kodwa, woordvoerder van die ANC, het in ŉ verklaring bevestig die rowers het ook ŉ paar van Mthembu se persoonlike items gesteel. Intussen het die ANC bewerings dat die aanval polities gemotiveerd is, verwerp. “Die ANC waarsku diegene wat enige kwaadwillige of misleidende uitlatings oor die voorval maak,” het Kodwa bygevoeg. Die voorval het in Mandelaweg in Witbank plaasgevind. Die polisie ondersoek ŉ saak van gewapende roof. Mthembu is lid van die nasionale uitvoerende komitee en voormalige nasionale woordvoerder van die ANC.